REPUBLIKA SRBIJA

NARODNA SKUPŠTINA

Odbor za zdravlje i porodicu

18 Broj: 06-2/541-15

15. decembar 2015. godine

B e o g r a d

ZAPISNIK

33. SEDNICE ODBORAZA ZDRAVLjE I PORODICU

ODRŽANE 14. DECEMBRA 2015. GODINE

Sednica je počela u 13,00 časova.

Sednici je predsedavala prof. dr Slavica Đukić Dejanović, predsednik Odbora.

Sednici su prisustvovali članovi Odbora: dr Branislav Blažić, prim. dr Ninoslav Girić, prof. dr Milan Knežević, dr Predrag Mijatović, prof. dr Mileta Poskurica, dr Aleksandar Radojević, dr Radoslav Jović, mr. dr Ljubica Mrdaković Todorović, prof. dr Dušan Milisavljević, dr sci. med. Darko Laketić, Anamarija Viček, dr Milan Latković, Milena Ćorilić i dr Ljiljana Kosorić.

Sednici je prisustvovao zamenik odsutnog člana Odbora Aleksandar Peranović (Vesna Rakonjac).

Sednici nije prisustvovao član Odbora dr Srđan Kružević, kao ni njegov zamenik.

Pored članova Odbora sednici su prisustvovali narodni poslanici: dr Branko Đurović, Mirjana Dragaš, dr Jezdimir Vučetić i Jelisaveta Pribojac.

Sednici je prisustvovao i državni sekretar u Ministarstvu zdravlja prof. dr Berislav Vekić i pomoćnik direktora Sektora za zdravstveno osiguranje i pravne poslove RFZO-a Vesna Stanišić.

Na predlog predsednice Odbora, jednoglasno, usvojen je sledeći dnevni red:

D n e v n i r e d

1. Razmatranje Predloga zakona o izmenama i dopunama Zakona o zdravstvenoj zaštiti, koji je podnela Vlada, u načelu;
2. Razmatranje Predloga zakona o izmenama Zakona o zdravstvenom osiguranju, koji je podnela Vlada, u načelu;
3. Razmatranje Predloga zakona o izmenama Zakona o zdravstvenoj dokumentaciji i evidencijama u oblasti zdravstva, koji je podnela Vlada, u načelu;
4. Razno.

Pre prelaska na razmatranje utvrđenog denvnog reda, Odbor je saglasno članu 76. Poslovnika Narodne skupštine, na predlog predsednice Odbora, jednoglasno, doneo odluku da se vodi zajednički načelni pretres predloženih zakona, navedenih u tački 1, 2. i 3. dnevnog reda ove sedncie.

Prva, druga i treća tačka dnevnog reda:

Predsednik Odbora prof. dr Slavica Đukić Dejanović je podsetila prisutne da je Vlada predložene zakone podnela Narodnoj skupštini 10. i 11. decembra 2015. godine, s predlogom da se razmatraju po hitnom postupku, te da saglano tome amandmani mogu da se podnesu do početka načelnog pretresa o ovim predlozima. Dodala je da će po isteku ovog roka i po prijemu mišljenja Vlade o podnetim amandmanima, sazvati sednicu Odbora radi pretresa u pojedinostima. Potom je saglasno članu 79. Poslovnika Narodne skupštine otvorila raspravu u načelu i dala reč predstavniku Ministarstva zdravlja.

Prof. dr Berislav Vekić, državni sekretar u Ministarstvu zdravlja i poverenik Vlade za predložene akte, obrazložio jesva tri predložena zakona. Naveo je da se Predlogom zakona o izmenama i dopunama Zakona o zdravstvenoj zaštiti predviđa sledeće: preuzimanje osnivačkih prava od strane Republike nad kliničko-bolničkim centrima od 1. januara 2016. godine, čime se postiže stvaranje pravnog osnova za kapitalna ulaganja od strane Republike, a samim tim i poboljšanje uslova za obavljanje zdravstvene delatnosti, imajući u vidu da je kliničko-bolnički centar stacionarna zdravstvena ustanova koja obavlja zdravstvenu delatnost na sekundarnom i tercijarnom nivou zdravstvene zaštite i da je od posebnog značaja za Republiku; stvara se pravni osnov za uređenje licenciranja zdravstvenih saradnika u nadležnim komorama, odnosno udruženjima; data je mogućnost da strani državljani mogu biti upućeni kao kandidati na specijalizaciju, odnosno užu specijalizaciju u skladu sa zakonom; na nov način se uređuje institut dopunskog rada u zdravstvenom sistemu i predviđa se da zdravstveni radnik, zdravstveni saradnik, kao i drugo lice zaposleno u zdravstvenoj ustanovi odnosno privatnoj praksi i drugom pravnom licu koje obavlja zdravstvenu delatnost u skladu sa zakonom, koji radi puno radno vreme, može da obavlja određene poslove iz svoje struke kod drugog poslodavca van redovnog radnog vremena, zaključivanjem ugovora o dopunskom radu sa drugim poslodavcima u ukupnom trajanju do jedne trećine punog radnog vremena.

Predlogom zakona o izmenama Zakona o zdravstvenom osiguranju se unapređuje ostvarivanje određenih prava iz obaveznog zdravstvenog osiguranja. Naime, stvaraju se preduslovi za produženje roka važenja potvrde za korišćenje zdravstvene zaštite za vreme boravka u inostranstvu osiguranika i članova uže porodice osiguranika, koji se upućuju na rad u inostranstvo. Potvrda o korišćenju zdravstvene zaštite u inostranstvu izdaje se za period za koji je osiguranik upućen na rad u inostranstvo. Na taj način ovi osiguranici i članovi njihove uže porodice više nemaju obavezu da produžavaju važnost potvrda na svakih godinu dana. Ovim predlogom zakona unapređuje se ostvarivanje prava iz obaveznog zdravstvenog osiguranja i u slučaju isplate novčane naknade za vreme privremene sprečenosti za rad zbog bolesti ili komplikacija u vezi sa održavanjem trudnoće. Predloženo je da sredstva u iznosu od 35% od osnova za naknadu zarade, koja se prenose Republičkom fondu za zdravstveno osiguranje sa računa budžeta, u pomenutim slučajevima, ovaj fond uplaćuje na račun poslodavca, a ne na račun osiguranice kako je to do sada bilo propisano. Primena predloženog rešenja ne iziskuje dodatna finansijska sredstva s obzirom da su ona već obuhvaćena godišnjim finansijskim planom Republičkog fonda za zdravstveno osiguranje, odnosno budžetom Republike Srbije.

Obrazložući Predlog zakona o izmenama Zakona o zdravstvenoj dokumentaciji i evidencijama u oblasti zdravstva izneo je sledeće novine: produžava se rok za donošenje propisa za sprovođenje ovog zakona, sa 12 meseci na 24 meseca od dana stupanja na snagu Zakona, kako bi se stvorio pravni preduslov za njegovu praktičnu primenu od 1. januara 2017. godine; predlaže se produženje roka za donošenje podzakonskih akata, kako bi se stvorili preduslovi za nesmetano funkcionisanje zdravstvenog sistema u oblasti dokumentacije i evidencije, a samim tim i zdravstvenog sistema u celini; za sprovođenje ovog zakona nisu potrebna dodatna finansijska sredstva, imajući u vidu da se njime samo odlaže rok za donošenje podzakonskih akata, kao i početak primene Zakona.

U diskusiji koja je usledila, učestvovali su: dr Ljiljana Kosorić, dr Predrag Mijatović, prof. dr Dušan Milisavljević, prof. dr Slavica Đukić Dejanović i prof. dr Berislav Vekić.

Dr Ljiljana Kosorić je zatražila pojašnjenje s obzirom na to da dopunski rad može da se obavlja samo kod drugog poslodavca a da mnogi domovi zdravlja imaju potrebu za angažovanjem specijalista, te je navela primer Doma zdravlja u Kosjeriću u kojem postoji potreba za angažovanjem radiologa, uz napomenu da se to pitanje do sada najčešće rešavalo korišćenjem prekovremenog rada i dovođenjem specijalista iz ZC Užice.

Državni sekretar prof. dr Berislav Vekić je povodom prethodne diskusije istakao da će institut dopunskog rada biti predmet naknadnih izmena ovog zakona, uz napomenu da ovaj rad predstavlja potencijalni koruptivni element, i da ga stoga treba pažljivo formulisati. Dodao je da treba utvrditi kriterijume za ostvarivanje prava na dopunski rad i da bi to mogli biti određen broj pregleda ili operacija u matičnoj zdravstvenoj ustanovi. Povodom konkretnog pitanja najavio je deobu zdravstvenih centara, te da će se formirati tri zdravstvena centra u Prijepolju, Priboju i Užicu. Naglasio je da se decentralizacija, odnosno prepuštanje primarne zdravstvene zaštite lokalnim samoupravama pokazala neefikasnom što potvrđuju statistički podaci. Izneo je da su lokalne samouprave dostavile planove za 2016. godinu, prema kojima prosečno izdvajanje opština za zdravstvo iznosi 1,6% budžeta, te je pored toga ukazao i na problem nenamenskog trošenja ovih sredstava, što dodatno stvara ogromne dugove i remeti funkcionisanje zdravstvenog sistema. Ističe da se pokazalo da je Srbija imala dobar sistem sa zdravstvenim centrima i da su sada razmišljanja da ih treba vratiti, što su sve ozbiljne teme za narednu diskusiju. Zatim je odgovorio da je radiologija deficirana grana medicine i da se pribeglo povećanju fonda sati u ovoj delatnosti dok se ne odškoluje mlađi kadar.

Prof. dr Slavica Đukić Dejanović, predsednica Odbora, iznela je da treba praviti distinkciju između kategorije dopunskog i prekovremenog rada i da se predloženim izmenama institut dopunskog rada u zdravstvenom sistemu usklađuje sa Zakonom o radu. Navela je da je pravo svakog čoveka da radno koristi 30 % svog slobodnog vremena, ali da se to pravo ne bi u praksi zloupotrebljavalo, ovim izmenama je predviđena obaveza zdravstvenih radnika da obaveste svog poslodavca kod koga rade puno radno vreme, kao i zdravstvenu inspekciju o zaključenom ugovoru o dopunskom radu, što je po svojoj suštini antikoruptivna mera, uz sugestiju da će ovo pitanje i podzakonskim aktom precizirati.

Dr Predrag Mijatović smatra da dopunski rad lekara urušava državno zdravstvo na taj način što lekari upućuju pacijenta u privatne ordinacije gde rade dopunski, te da se iz tog razloga manje angažuju u svojoj matičnoj ustanovi. Sugerisao da treba izjednačiti državno i privatno zdravstvo kako bi se smanjila mogućnost korupcije odnosno da pacijent izabere gde će ostvariti zdravstvenu uslugu.

Državni sekretar prof. dr Berislav Vekić odgovorio je da će pitanje dopunskog rada biti predmet izmena i dopuna Zakona o zdravstvenoj zaštiti naredne godine, te je obavestio članove Odbora da je pri Privrednoj komori Srbije formiran Medicinski forum koji okuplja kompletan privatni sektor i predstavnike svih pet komora zdarvstevnih radnika; da se ovim putem prave lične karte privatnih zdravstvenih ustanova odnosno ordinacija kojih ima oko 1.400 sa 3.700 zaposlenih lekara. Dodao je i da su pojedine privatne ordinacije odbile da daju podatke, a ideja je da se sagleda čime sve raspolaže privatni sektor odnosno koji je njegov potencijal. U tom pogledu naveo je primer zdravstevne ustanove koja ima mih oblasti a nije registrovana kao poliklinika. Takođe je izneo da je u toku izrada jedinstvenog medicinskog registra u Agenciji za privredne registre, što će omogućiti uvid u sve podatke registrovanih zdravstvenih ustanova, kao što je na sajtu Lekarske komore Srbije spisak licenciranih lekara sa njihovim podacima. Naglasio je da Ministarstvo zdravlja planira od druge polovine sledeće godine, kad zaživi jedinstveni informacioni sistem, postepeno uključivanje privatnog sektora i to prvenstveno u deficitarnim oblastima gde postoje liste čekanja.

Prof. dr Dušan Milisavljević deli stav da je ključno rešenje protiv korupcije u zdravstvu izjednačavanje državnog i privatnog sektora i omogućavanje pacijentu da sam izabere gde će da se leči. Sugerisao je da zdravstvena inspekcija treba da proveri rad zdravstvenih ustanova u kojima se liste čekanja ne smanjuju. Izneo je problem opterećenja kliničkih centara sa pacijentima čije su dijagnoze u domenu primarne zdravstvene zaštite, te je naveo da Niš i Novi Sad nemaju gradske bolnice, zbog čega lekari iz domova zdravlja upućuju pacijente u kliničke centre. U vezi sa tim, i u ranijim sazivima, predlagao je da se vojne bolnice u Nišu i Novom Sadu prevedu u civilne bolnice, s obzirom da imaju kapacitete koje u ovim promenjenim okolnostima nisu dovoljno iskorišćene. Sugerisao je da određene kliničke centre treba tipski urediti, te na primer onkologiju tretirati iskučivo u kliničkim centrima.

Nakon diskusije, Odbor jeu skladu sa članom 155. stav 2. Poslovnika Narodne skupštine, jednoglasno, odlučio da predloži Narodnoj skupštini da prihvati Predlog zakona o izmenama i dopunama Zakona o zdravstvenoj zaštiti, Predlog zakona o izmenama Zakona o zdravstvenom osiguranju i Predlog zakona o izmenama Zakona o zdravstvenoj dokumentaciji i evidencijama u oblasti zdravstva, koje je podnela Vlada, u načelu.

Za izvestioca Odbora na sednici Narodne skupštine određena je prof. dr Slavica Đukić Dejanović, predsednik Odbora.

Četvrta tačka dnevnog reda- **Razno**

Milena Ćorilić je prenela primedbu korisnika zdravstvene zaštite na način organizovanja pružanja zdravstvene zaštite u slučaju obavljanja pregleda magnetne rezonance glave. Naime, pacijent zbog ovog pregleda mora u Beograd da dolazi tri puta, i to da prijavi pregled, da uradi snimak i da uzme rezultat. Smatra da je ovo komplikovana procedura i da pacijentima treba omogućiti da pomenute snimke dobiju poštom.

Državni sekretar prof. dr Berislav Vekić, složio se da za pacijente ova procedura predstavlja problem i najavio da će Ministarstvo formirati komisije koje će pregledati uputne dijagnoze iz primarnog zdravstvenog sektora i na taj način izvršiti kontrolu i utvrditi osnovanost svih tih uputa. Dodao je da će se nakon uvođenja jedinstvenog informacionog sitema u zdravstvo, ovo pitanje urediti na efikasniji način.

Dr Predrag Mijatović je informisao Odbor o nedavno održanoj konferenciji u Parizu ''MEDICRIME CONVENTION'' u organizaciji Saveta Evrope, čiji je bio učesnik. Tema konferencije bila je falsifikovanje medicinskih proizvoda i medicinskih uređaja. S tim u vezi, preneo je podatak da se količina ovih preparata i uređaja po stečenoj materijalnoj koristi izjednačava sa distribucijom narkotika. Najveća količina falsifikovanih lekova se distribuira u Africi, posebno lek protiv malarije zbog čega je i smrtnost od ove bolesti u ovoj zemlji velika. Upozorio je da se veliki deo lekova distribuira i preko interneta i da je preporuka Saveta Evrope, da se pored pomenutog problema falsifikovanja i ovo pitanje uvrsti u nacionalna zakonodavstva.

Državni sekretar prof. dr Berislav Vekić je istakao da u Srbiji svaki lek podleže kontroli Agencije za lekove i medicinska sredstva, ali se slaže da treba obratiti pažnju na ove zloupotrebe. Takođe je mišljenja da treba pokrenuti kampanju protiv reklamiranja nemedicinskih preparata, kako bi se i ovo pitanje uredilo.

Povodom ove tačke dnevnog reda, nije bilo više predloga ni diskusije.

Sednica je završena u 14.00 časova.

SEKRETAR PREDSEDNIK

Božana Vojinović Prof. dr Slavica Đukić Dejanović